钦定古今图书集成/明伦汇编/宫闱典/第091卷 > 襄阳公主 下嫁张克礼
## 钦定古今图书集成/明伦汇编/宫闱典/第091卷 > 襄阳公主 下嫁张克礼

按《唐书公主列传》：“襄阳公主，始封晋康县主，下嫁张
孝忠子克礼。主纵恣，常微行市里，有薛枢、薛浑、李元
本皆得私侍，而浑尤爱，至谒浑母如姑。有司欲致诘，
多与金，使不得发。克礼以闻，穆宗幽主禁中。元本乃
功臣惟简子，故贷死，流象州，枢、浑崖州。”

按《旧唐书李宝臣传》：“宝臣子惟简，惟简子元本，生于
贵族，轻薄无行。初，张茂昭子克礼尚襄阳公主。长庆
中，主纵恣不法，常游行市里。有士族子薛枢、薛浑者，
俱得幸于主，尤爱浑，每诣浑家谒浑母，行事姑之礼。
有吏谁何者，即以厚赂啖之。浑与元本偕少年，遂相
诱掖。元本亦得幸于主，出入主第，张克礼不胜其忿”，
上表陈闻。乃召主幽于禁中。以元本功臣之后，得减
死，杖六十，流象州；《枢浑》以元本之故，亦从轻杖八十，
流崖州。